RICHY คาดกำไร Q2/59 สูงขึ้นจากปีก่อน หลังเปิดโครงการใหม่
RICHY คาดกำไร Q2/59 สูงขึ้นจากปีก่อน หลังเปิดโครงการใหม่
26 พ.ค. 2559

นางอาภา อรรถบูรณ์วงศ์ ประธานกรรมการบริหาร บริษัท ริชี่ เพลซ 2002 จำกัด (มหาชน) หรือ RICHY เปิดเผยว่า แนวโน้มผลการดำเนินงานไตรมาส 2/59 ในด้านยอดขาย รายได้ และกำไร คาดว่าจะสูงกว่าช่วงเดียวกันของปีก่อน และไตรมาส 1/59 ซึ่งในส่วนของยอดขายเป็นผลมาจากการเปิดโครงการคอนโดมิเนียมใหม่ คือ โครงการ ริชพาร์ค แอท ทริปเปิ้ล สเตชั่น มูลค่าโครงการ 2.7 พันล้านบาท 
ขณะที่โครงการ เดอะริช นานา ในช่วงที่ผ่านมาบริษัทฯได้เดินทางไปโรดโชว์ที่ประเทศบาห์เรน ได้รับการตอบรับจากนักลงทุนอย่างดีเยี่ยม และเตรียมเปิดพรีเซลในช่วงเดือนมิ.ย.นี้
ด้านรายได้และกำไรของบริษัทในไตรมาส 2/59 ที่คาดว่าจะสุงขึ้นนั้นเป็นผลมาจากการโอนโครงการเพิ่มขึ้น โดยเฉพาะการโอน 3 โครงการคอนโดมิเนียม ได้แก่ โครงการริช พาร์ค แอท เจ้าพระยา โครงการริชพาร์ค แอท เตาปูนอินเตอร์เชนจ์ และโครงการริช พาร์ค แอท บางช่อนสเตชั่น ซึ่งจะเป็นปัจจัยสนับสนุนหลักในด้านยอดขายและกำไรในไตรมาสนี้ รวมถึงปัจจุบันบริษัทมีมูลค่ายอดขายรอโอน (Backlog) อยู่ที่ 970 ล้านบาท ซึ่งจะทยอยโอนในปีนี้ 332 ล้านบาท จะทำให้รายได้ปีนี้เป็นไปตามเป้าหมายที่ 1 พันล้านบาท
ส่วนแผนการเปิดโครงการใหม่ในปีนี้ยังคงแผนเดิมที่เปิด 4 โครงการใหม่ มูลค่าราว 9 พันล้านบาท 
 
 